Page:Most choice collection of popular songs.pdf/4

 To anger them a' is a pity,

But what will I do wi' Tam Glen?

I'm thinking, wi' sic a braw fallow,

In poortith I might mak a fen';

What care I in riches to wallow,

If I maunna marry Tam Glen?

There's Lowrie the laird o' Drummiller,

"Gude day to you, brute," he comes ben:

He brags and he blaws o' his siller,

But whan will he dance like Tam Glen?

My minnie does constantly deave me,

And bids me beware o' young men;

They flatter, she says, to deceive me,

But wha' can think sae o' Tam Glen?

My daddy says, gin I'll forsake him,

He'll gie me gude hunder marks ten:

But if its ordain'd I maun tak him,

O wha will I get but Tam Glen?

Yestreen at the Valentine's dealing,

My heart to my mou gied a sten;

For thrice I drew ane without failing,

And thrice it was written Tam Glen.

The last Halloween I was wankin

My droukit sark-sleeve, as ye keen;

His likeness cam up the house staukin,

And the very gray breeks o' Tam Glen!

Come counsel, dear Tittie, don't tarry;

I'll gie you my bonnie black hen,

Gif ye will advise me to marry

The lad I love dearly, Tam Glen.